stanford-oval/wikipedia huggingface dataset:
Mermec

| MERMEC |
| --- | --- |

Perustettu:  1960-luvulla, rekisteröity 1988
Kotipaikka:  Monopoli, Barin metropolikaupunki, Italia
Toiminta-alue:  Maailmanlaajuisesti
Toimiala:  Rautatiet
Henkilöstö:  520
Kotisivu:  mermecgroup.com
Infobox OKVirheellinen NIMI-arvo: 
Mermec on italialainen radantarkastukseen, diagnostiikkaan, raideopastukseen, omaisuudenhallintaohjelmistoihin sekä raideteollisuuden diagnostisiin ja ammatillisiin palveluihin perehtynyt yritys. Sillä on toimintaa maailmanlaajuisesti ja se työllistää 520 henkilöä. Yritys on aloittanut toimintansa 1960-luvulla, mutta siitä tuli osakeyhtiö vuonna 1988. Yrityksellä on toimintaa Italian lisäksi muun muassa Australiassa, Espanjassa, Kiinassa, Suomessa, Sveitsissä ja Yhdysvalloissa.
Käännös suomeksi
Merlyn Rees

Merlyn Rees vuonna 1988.
Merlyn Rees, paroni Merlyn-Rees PC (18. joulukuuta 1920 – 5. tammikuuta 2006) oli brittiläinen Työväenpuolueen poliitikko. Hän istui parlamentin jäsenenä vuosina 1963–1992 ja toimi Pohjois-Irlannin asiain ministerinä 1974–1976 sekä sisäministerinä 1976–1979. Hän toimi walesiläisen Glamorganin yliopiston ensimmäisenä rehtorina vuosina 1994–2002.
Reesistä tuli parlamentista vetäytymisen jälkeen elinikäinen pääri. Hän eli 85-vuotiaaksi.
Mihail Popkov

Mihail Viktorovitš Popkov (ven. Михаи́л Ви́кторович Попко́в, s. 1964) on venäläinen entinen poliisi, joka paljastui sarjamurhaajaksi. Hän on kuvannut itseään "siivoojaksi, joka puhdisti kaupunkia prostituutiosta".
Ihmissudeksi kutsuttu Popkov raiskasi ja surmasi 22 naista vuosina 1994–2000 Angarskissa. Hän oli houkutellut päihtyneet uhrit poliisiautoonsa, surmannut nämä puukottamalla tai kirveellä, ja jättänyt ruumiit läheisiin metsiin, hautausmaille tai tienvarsiin. Popkov jäi kiinni vuonna 2012, ja tuomittiin tammikuussa 2015 elinkautiseen vankeuteen.
Tammikuussa 2017 Popkov tunnusti edellisten naismurhien lisäksi 59 muuta naisiin kohdistunutta henkirikosta, jotka oli tehty Irkutskin alueella Siperiassa. Popkov oli tehnyt kyseiset surmat vasaralla tai kirveellä vuosina 1992–2010. Oikeus katsoi hänet syylliseksi 56 murhaan joulukuussa 2018. Kolmen henkirikoksen kohdalla ei onnistuttu löytämään riittävästi todisteita Popkovin syyllisyydestä.
Mihail Rošal

Mihail Grigorjevitš Rošal (ven. Михаил Григорьевич Рошаль, 22. toukokuuta 1897 Pietari – 1985) oli venäläinen bolševikki, joka toimi sittemmin puolue- ja hallintotehtävissä.
Mihail Rošal syntyi kauppiaan perheeseen. Hänen veljensä oli Venäjän sisällissodassa ammuttu bolševikki Semjon Rošal. Mihail liittyi bolševikkipuolueeseen vuonna 1915 ja perusti helmikuun vallankumouksen jälkeen sotilasneuvoston Novgorodiin. Puolueen keskuskomitea lähetti hänet huhtikuussa Helsinkiin, jossa hän toimi puoluekomitean sihteerinä, perusti Volna-lehden ja osallistui Itämeren laivaston edustajainkokoukseen.
Rošal pidätettiin heinäkuussa 1917 ja vietiin Pietariin Krestyn vankilaan, mutta päästettiin pian vapaaksi. Hän palasi Novgorodiin, jossa hän toimi bolševikkipuolueen kuvernementtikomitean sihteerinä ja sotilaiden vallankumouskomitean jäsenenä sekä johti paikallista neuvostojen sanomalehteä. Rošal toimi myöhemmin puolue-, neuvosto- ja taloushallinnon tehtävissä Voronežissa, Kazanissa, Harkovassa ja Moskovassa osallistuen puolueen ja neuvostojen edustajainkokouksiin. Hän valmistui Moskovan Baumanille nimetystä mekaaniikan ja koneenrakennusinstituutista vuonna 1935 ja sai komennuksen asetehtaan johtajaksi Penzaan.
Rošal pidätettiin vuonna 1937 ja tuomittiin vuonna 1940 viideksitoista vuodeksi pakkotyöhön neuvostovastaisesta toiminnasta syytettynä. Hänet vapautettiin ja rehabilitoitiin vuonna 1954, ja samana vuonna hänelle myönnettiin valtion eläke. Rošal on kirjoittanut vallankumoushistorialliset teokset Sobytija oktjabrja v Novgorode (1957), Na putjah revoljutsii (1957) ja Zapiski iz prošlogo (1966).
Meroiittinen aakkosto

Meroiittiset aakkoset - tikku- ja kaunokirjoitus
Meroiittinen aakkosto on Egyptin hieroglyfeihin perustuva kirjaimisto, jolla kirjoitettiin meroen kieltä muinaisessa Meroën valtakunnassa – ja mahdollisesti sen seuraajiksi nousseiden Nubian valtakuntien kieliä, joita myöhemmin alettiin kirjoittaa kreikkalaisin kirjaimin.
Kirjoitusjärjestelmä oli aakkoskirjoitusta, ja poikkesi siten suuresti hieroglyfeistä. Joidenkin tutkijoiden mielestä kreikkalaisella kirjoituksella oli suuri merkitys meroiittisen aakkoston syntymisessä, koska myös meroiittisessa kirjoituksessa on vokaalimerkit. Muuten kreikkalainen ja meroiittinen kirjoitusjärjestelmä toimivat varsin eri tavoin.
Meroiittisessa järjestelmässä muille kirjaimille oli oma merkkinsä, mutta ellei muuta vokaalia ollut merkitty, tavun vokaaliksi oletettiin a. Toisaalta yksin oleva konsonantti merkittiin samalla merkillä kuin e. Niinpä kaksi merkkiä me tarkoitti joko 'm' tai 'me', kun taas ma merkittiin yhdellä merkillä ja mi kahdella. Joillekin muille tavuille oli omia erityismerkkejään. Siinä mielessä meroiittista kirjaimistoa voidaan sanoa "puoliksi tavukirjoitusjärjestelmäksi". Useita tavun lopussa olevia konsonantteja voitiin jättää merkitsemättä.
Kirjaimistossa oli kaiken kaikkiaan 23 symbolia. Näiden joukossa oli
neljä vokaalia: a (joka merkittiin vain sanan alussa omalla merkillään),e, i ja o
neljätoista konsonanttia
useita tavuja: ne tai ny, se tai sa, te, to, ta ja ti
Vaikka brittiläinen egyptologi Francis Llwellyn Griffith tulkitsi kirjoitusjärjestelmän jo vuonna 1909, sillä kirjoitettua kieltä ei vieläkään ymmärretä täysin.
Mark Fayne

| Mark Fayne |
| --- | --- |

Henkilötiedot
Syntynyt: 15. toukokuuta 1987 (ikä 37) Nashua, NH, USA
Kansalaisuus:   Yhdysvallat
Jääkiekkoilija
Pelipaikka:  puolustaja
Maila:  oikea
Pituus:  191 cm
Paino:  100 kg
Pelaajaura
Pääsarjaura:  2010–2018
Seurat:  New Jersey Devils   Edmonton Oilers
NHL-varaus:  155. varaus, 2005 New Jersey Devils
Mark C. Fayne (s. 15. toukokuuta 1987 Nashua, New Hampshire, Yhdysvallat) on yhdysvaltalainen ammattilaisuransa lopettanut jääkiekkoilija. Fayne pelasi urallaan seitsemän kautta NHL-liigassa edustaen New Jersey Devilsiä ja Edmonton Oilersia.
Ura > Seuraura

Fayne pelasi Providence Collegen riveissä yliopistosarja NCAA:ssa neljän kauden ajan vuosina 2006-2010, viimeisellä kaudella hän toimi joukkueen kapteenina. Ennen tätä hänet oli varattu CHL:n varaustilaisuudessa numerolla 222 QMJHL-joukkue Halifax Mooseheadsiin. Fayne ei kuitenkaan Mooseheadsissa pelannut. Neljän NCAA-kauden aikana hän pelasi 139 ottelua tehden niissä 16 maalia ja yhteensä 49 tehopistettä. Lisäksi hän keräsi 105 rangaistusminuuttia.
New Jersey Devils varasi Faynen viidennellä kierroksella vuoden 2005 NHL:n varaustilaisuudessa.
Elokuussa 2010 Fayne teki tulokassopimuksen hänet varanneen Devilsin kanssa. Hän alkoi pelata ammattilaistasolla heti kaudella 2010-2011. Hän ehti pelata 16 ottelua Devilsin AHL-farmiseura Albany Devilsissä ennen kuin hänet nostettiin NHL-kokoonpanoon marraskuussa 2010. Fayne teki ensimmäisen NHL-maalinsa kymmenennessä ottelussaan iskiessään kiekon Phoenix Coyotesin maalivahti Ilya Bryzgalovin selän taakse. Tammikuussa hänet komennettiin takaisin Albanyyn, mutta vain alle viikkoa myöhemmin hänet kutsuttiin takaisin NHL:n puolelle. Fayne pelasi tulokaskaudellaan 19 AHL-ottelua sekä 57 NHL-ottelua. NHL:n puolella hän teki neljä maalia ja yhteensä 14 tehopistettä.
Seuraavalla kaudella 2011-2012 Fayne pelasi kaikissa Devilsin 82 runkosarjaottelussa. Niissä syntyi neljä maalia sekä 17 tehopistettä. Hän sai pudotuspeleissä tililleen kolme syöttöpistettä pelaamissaan 24 ottelussa, kun Devils eteni Stanley Cup -finaaleihin asti, mutta hävisi mestaruuden Los Angeles Kingsille. Kauden jälkeen Fayne teki Devilsin kanssa kahden vuoden ja keskiarvopalkaltaan 2,6 miljoonan dollarin arvoisen jatkosopimuksen.
Työsulkukaudella 2012-2013 Fayne pelasi 31 ottelua, joissa teki yhden maalin sekä viisi syöttöpistettä. Viimeisellä Devils-kaudellaan 2013-2014 Fayne teki 72 ottelussa neljä maalia ja 11 tehopistettä. Hän istui myös 30 rangaistusminuuttia.
Neljän Devilsin organisaatiossa pelatun kauden jälkeen Fayne siirtyi 1. heinäkuuta 2014 Edmonton Oilersiin, jonka kanssa teki neljän vuoden ja 14,5 miljoonan dollarin sopimuksen. Ensimmäisellä kaudellaan Edmontonissa Fayne pelasi 74 ottelua, joissa teki kaksi maalia sekä kuusi syöttöpistettä.
Fayne aloitti kauden 2015-2016 Oilersissa, mutta hänet tiputettiin 10. joulukuuta siirtolistan kautta AHL:n puolelle farmiseura Bakersfield Condorsiin. 21. joulukuuta hänet nostettiin takaisin NHL-kokoonpanoon.
Ura > Maajoukkueura

Fayne on edustanut maajoukkuetta vain kerran, kun hänet valittiin NHL:n tulokaskautensa jälkeen Yhdysvaltojen joukkueeseen vuoden 2011 maailmanmestaruuskilpailuihin. Hän pelasi turnauksen aikana neljässä ottelussa ja sai niissä yhden syöttöpisteen.
Mihail Ryžov

| Mitalit | Mitalit | Mitalit |  |
| --- | --- | --- | --- |
|  Ivan Noskov (vas.) ja Mihail Ryžov (oik.) vuonna 2015. |  Ivan Noskov (vas.) ja Mihail Ryžov (oik.) vuonna 2015. |  Ivan Noskov (vas.) ja Mihail Ryžov (oik.) vuonna 2015. |  |
Maa:   Venäjä
Miesten yleisurheilu
| MM-kilpailut  | MM-kilpailut  | MM-kilpailut  |  |
|       Hylätty | Moskova 2013 | 50 km kävely |  |
Mihail Mihailovitš Ryžov (ven. Михаил Михайлович Рыжов; s. 17. joulukuuta 1991) on venäläinen kävelijä. Hän saavutti hopeaa 50 kilometrin kävelyssä Moskovan MM-kilpailuissa 2013 ennätysajallaan 3.38.58. Zürichin EM-kilpailuissa 2014 hän sijoittui samalla matkalla neljänneksi.
Ryžov jäi kesäkuussa 2015 kiinni epon käytöstä ja sai neljän vuoden kilpailukiellon. Biologisessa dopingpassissa olleiden epäselvyksien takia hän menetti vuoden 2013 MM-mitalinsa.
Mikael Groening

Mikael (Michael) Groening (26. marraskuuta 1714 Vaasa – 2. joulukuuta 1778 Tukholma) oli suomalainen venäjän kieliopin laatija.
Groeningin vanhemmat olivat Jakob Groening ja Maria Tallroth. Hänen tiedetään olleen 1729  Pietarissa, jonne hän oli tullut Lappeenrannasta. 1740 hänen taas tiedetään olleen tunnetun astronomin, Delisle-asteikon kehittäjän Joseph-Nicolas Delislen apulaisena ja tulkkina ja käyneen tämän mukana Obdorskissa Siperiassa. Groening opetti kieliä akateemisessa lukiossa ja toimi Venäjän keisarinnan kansliassa kielten kääntäjänä, mukaan lukien suomen kieli. 1748 hän siirtyi Tukholmaan, Ruotsin kuninkaan kansliaan venäjän kielen kääntäjäksi. Siellä hän julkaisi 1750 teoksen Grammatica Russica eller Grundelig Handledning til Ryska språket, jemte et tilräckeligit Vocabularium. Tämä verrattain laaja kielioppi oli ensimmäisiä alallaan.
Groeningin puoliso oli Anna Fredrika Ek.
Aiheesta muualla

Groeningin venäjän kielen kielioppi Google Books. Viitattu 2.2.2014.
Mihail Rodzjanko

| Mihail Rodzjanko> Михаи́л Родзя́нко |
| --- | --- |

Venäjän keisarikunnan valtakunnanduuman puhemies
 22. maaliskuuta 1911 – 6. lokakuuta 1917  
Edeltäjä:  Aleksandr Gutškov
Henkilötiedot
Syntynyt: 21. helmikuuta 1859 Novomoskovskin piiri, Venäjä
Kuollut: 24. tammikuuta 1924 (64 vuotta) Novo Miloševo, Jugoslavia
Tiedot
Puolue:  Oktobristit
Mihail Vladimirovitš Rodzjanko (ven. Михаи́л Влади́мирович Родзя́нко; 21. helmikuuta (J: 9. helmikuuta) 1859 Jekaterinoslavin kuvernementti – 24. tammikuuta 1924 Beodra, Jugoslavia) oli venäläinen poliitikko, joka toimi Venäjän keisarikunnan valtakunnanduuman viimeisenä puhemiehenä vuosina 1911–1917.
Rodzjanko  oli oktobristien puolueen perustajia. Hänestä tuli vuonna 1911 duuman jäsen ja hieman myöhemmin duuman puhemies, kun edellinen puhemies Aleksandr Gutškov erosi. Rodzjanko oli vuoden 1917 helmikuun vallankumouksen tärkeimpiä toimijoita. Hän oli duuman väliaikaisen komitean puheenjohtaja, ja juuri hän neuvotteli tsaari Nikolai II:n kanssa tämän kruunusta luopumisesta. Rodzjanko ei kuitenkaan tullut jäseneksi väliaikaiseen hallitukseen.
Rozjanko joutui bolševikkivallankumouksen jälkeen pakenemaan maasta vuonna 1920 Jugoslaviaan, jossa hän kuoli vuonna 1924. Hänen veljenpoikansa Aleksandr Rodzjanko taisteli valkoisten puolella Venäjän sisällissodassa.
Meryibre Khety I

Meryibre Khety I, myös Khety I, Akhtoy I tai Achthoes, oli muinaisen Egyptin 9.dynastian faarao. Pappi ja historioitsija Manethon mielestä Khety oli julma hallitsija. Tarinan mukaan krokotiili olisi syönyt Khetyn hänen pudottuaan Niiliin. Khety lienee ollut alun perin Ylä-Egyptin XX:n nomoksen nomarkki tai prinssi, joka omaksui 8. dynastian sammumisen jälkeen Egyptin hallitsijan aseman. Khety perusti hallintonsa Herakleopolikseen.
Melodinen death metal

| Melodinen death metal |
| --- | --- |
Alkuperä:  heavy metal thrash metal death metal
Alkuperämaa:   Ruotsi
Kehittymisen ajankohta:  1990-luvun alku
Tyypillisiä soittimia:  sähkökitara sähköbasso rummut  koskettimet
Saksalainen melodinen death metal -yhtye Deadlock esiintymässä Ballenstedtissa, Saksassa vuonna 2016.
Melodinen death metal (tunnetaan myös nimillä Göteborg-metalli, melodeath, skandinaavinen metalli ja post-death) on death metalin alalaji. Alun perin tyylilaji sekoitti brittiläisen metallin harmoniatyylin ja melodiat rankemman death metalin ja thrash metalin kanssa. Myöhemmin suuntaus kehittyi monien vaikutteiden ja vaiheiden kautta. Eräs huomattavimmista kehitysvaiheista oli kosketinsoittimen yleistyminen tyylissä.
Tausta

Melodinen death metal sisältää enemmän melodisia kitarariffejä ja akustista kitarointia kuin death metal kuten myös ymmärrettävämpiä sanoituksia ja selkeämpää laulua verrattuna perinteiseen murinavokalisointiin. Kappalerakenteet ovat yleensä progressivisempia, ja käyttävät erilaisia teemoja kappaleissa. Death metalin tärkeimpiä yhtyeitä Deicideä, Deathia ja Morbid Angelia pidetään melodisen death metalin merkittävimpinä vaikuttajina. Suuntauksen niin sanottuihin kanta-isiin kuuluvat varsinaisesti kuitenkin Dark Tranquillity, At the Gates, In Flames, Soilwork, Hypocrisy ja Carcass albumillaan Heartwork. Toisinaan myös Sentencedin North from Here -albumia on pidetty ensimmäisenä melodeath-julkaisuna. In Flamesia pidetään yhtyeenä, joka teki tyylilajin suosituksi. Jotkut pohjoismaiset melodista death metalia soittavat yhtyeet yhdistävät tyyliin muita metallilajeja, kuten viikinkimetallia, folk metalia ja sinfonista metallia.
Tausta > Vertailua black metaliin

Vaikka melodinen death metal kehittyi maantieteellisesti samalla alueella kuin black metal, ei tyyleilla ole ideologisia yhtäläisyyksiä. Melodista death metalia ei siis tule sekoittaa melodiseen black metaliin. Melodisen death metalin sanoitukset vaihtelevat paljon, mutta monet sisältävät perinteisesti ilmaisuvoimaisia ja toisinaan runollisia teemoja.
Tausta > Tyylin kehitys

1990-luvun lopulla monet melodista death metalia soittaneet yhtyeet lisäsivät entistä enemmän melodisia elementtejä: kertosäkeitä ja riffejä, enemmän puhdasta laulua ja koskettimia. Perinteisten melodisten death metal -riffien lisäksi alkoi yleistyä muut musiikilliset elementit, kuten alternative metal -melodiat ja -laulu.
Tausta > Göteborg-tyyli

Eräs huomattava lisäys melodiseen death metaliin oli Göteborg-tyyli, joka nimettiin tyylin alkuperäkaupungin mukaan. Ei ole varmaa mikä yhtye alun perin aloitti Göteborg-tyylin. Monet kuitenkin pitävät mahdollisina ehdokkaina Ceremonial Oathia ja Dark Tranquillitya: yhtyeitä, jotka aloittivat uransa 1980-luvun lopulla ja 1990-luvun alussa. Soilwork, Hypocrisy, In Flames, At the Gates ja Dark Tranquillity tekivät Göteborg-tyylistä suosittua ja olivat ensimmäiset sitä soittavat yhtyeet. Ne ovat myös yleisesti ainoat tunnetut tyyliä soittavat yhtyeet, vaikka uudemmat yhtyeet, kuten Arch Enemy ja The Haunted jatkoivat Carcassin ja At the Gatesin viitoittamalla tiellä.
Alueelliset piirit

Useimmat melodista death metalia soittavat yhtyeet ovat kotoisin Skandinaviasta ja Pohjois-Euroopasta, erityisesti Ruotsista ja Suomesta. Merkittäviä suomalaisia esimerkkejä ovat Insomnium, Norther ja Kalmah sekä jokseenkin myös Children of Bodom, jonka tyylin määrittelystä kiistellään. Heitä ei kuitenkaan usein luokitella melodiseksi death metaliksi.
Aiheesta muualla

Melodic Central - Site about melodic death metal[vanhentunut linkki] (englanniksi)
Maxi Baby

| Maxi Baby Pintandwefall |
| --- | --- | --- |

Singlen tiedot
 Äänitetty : 2008
 Julkaistu: 15. lokakuuta 2008
 Tyylilaji: garage rock, indie rock
 Levy-yhtiö: GAEA
Maxi Baby on Pintandwefallin ensimmäinen vinyylijulkaisu, joka julkaistiin 15. lokakuuta 2008. Kaksitoistatuumainen maksisingle sisältää neljä kappaletta, joista A-puolen kappaleet julkaistiin myös yhtyeen toisella albumilla Hong Kong, Baby.
Yhtye juhlisti levyä Mambo Nordico -kiertueella, joka alkoi Helsingistä singlen julkaisupäivänä 15. lokakuuta 2008 ja päättyi Tampereen ja Jyväskylän jälkeen Turkuun. Yhtyeen jäsenet värittivät itse muutamia muuten mustavalkoisia kansia ja näitä erikoisversioita myytiin vain kyseisellä kiertueella.[lähde? ]
Kappaleet > A-puoli

Okto – 2.49
Jail – 2.37
Kappaleet > B-puoli

Still Can Folk – 2.56
Tuutu – 2.43
Kokoonpano

Crazy Pint – basso, laulu, viulu
Cute Pint – laulu, kazoo, koskettimet
Dumt Pint – kitara, laulu, beatbox
Tought Pint – rummut, laulu, viulu
Metsä (albumi)

| Metsä Moonsorrow |
| --- | --- | --- |

Studioalbumin tiedot
 Äänitetty : toukokuu 1997
 Julkaistu: 1997
 Tuottaja(t): Moonsorrow
 Tyylilaji: Folk metal, viikinkimetalli
 Kesto: 19.09
 Levy-yhtiö: Meat Hook Productions (omakustanne)
Moonsorrow'n muut julkaisut
| Thorns of Ice 1996 | Metsä 1997 | Promo 1997 |
Metsä on folk metal -yhtye Moonsorrow’n ensimmäinen virallisesti julkaistu demokasetti vuodelta 1997. Alkuperäinen demojulkaisua tehtiin 215 kappaletta ja se myytiin loppuun. Demosta tehtiin vuonna 2001 Marko Tarvosen remasteroima verkosta ladattava versio. Myöhemmin verkkoversio kuitenkin poistettiin saatavilta. Vuonna 2002 albumista julkaistiin remasteroitu uudelleenjulkaisu, johon lisättiin bassokitarat sekä kosketinsoitin- ja lauluosuuksia. Samalla levynkansi vaihdettiin uuteen.
Kappaleesta Hvergelmir tehtiin kokonaan uudelleennauhoitettu versio Tulimyrsky-EP:lle vuonna 2008.
Kappaleet

Jo Pimeys Saa – 1.57
Fimbulvetr Frost – 6.54
Hvergelmir – 7.50
Elivagar (Pakanavedet) – 2.28
Hvergelmir ja Elivagar ovat sekä alkuperäisellä että uudelleenjulkaistulla albumilla yhdistetty yhdeksi kappaleeksi.
Kokoonpano

Ville Urponpoika Sorvali – laulu
Henri Seponpoika Sorvali – rumpuohjelmointi, kitara, koskettimet, taustalaulu, puhtaat lauluosuudet, basso, huuliharppu
Medestäjät (suku)

| Medestäjät (suku) |
| --- | --- |
 Pronssimedestäjä (Nectarinia kilimensis)
Tieteellinen luokittelu
Domeeni::  Eukaryootit Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Medestäjät Nectariniidae
Suku::  Medestäjät Nectarinia  Illiger, 1811
Katso myös
   Medestäjät (suku) Wikispeciesissä   Medestäjät (suku) Commonsissa 
Infobox OKVirheellinen NIMI-arvo: 
Medestäjät (Nectarinia) on medestäjien (Nectariniidae) heimoon kuuluva varpuslintusuku. Medestäjien sukuun kuuluu BirdLifen mukaan kuusi lajia. Joissain lähteissä, kuten ITIS, sukuun luetaan kuuluvaksi myös muita medestäjien heimon sukuja ja lajeja.
Medestäjiin (Nectarinia) kuuluvia lajeja

Angolanmedestäjä (Nectarinia bocagii)
Jouhipurppuramedestäjä (Nectarinia purpureiventris)
Kivuvuorenmedestäjä (Nectarinia rockefelleri)
Malakiittimedestäjä (Nectarinia famosa)
Pitkäpyrstömedestäjä (Nectarinia johnstoni)
Pronssimedestäjä (Nectarinia kilimensis)
Säihkymedestäjä (Nectarinia tacazze)
Aiheesta muualla

BirdLife Suomi ry: Maailman lintujen suomenkieliset nimet 2., uudistettu painos (2006) (Arkistoitu – Internet Archive)
ITIS: Nectarinia (englanniksi)
Meryl Cassie

| Meryl Cassie> Henkilötiedot |
| --- | --- |
Koko nimi:  Meryl Danielle Cassie
Syntynyt: 2. huhtikuuta 1984 (ikä 40)
Näyttelijä
Aktiivisena:  1999–
Merkittävät roolit:  Ebony (Klaani)
Aiheesta muualla
IMDb 
Meryl Danielle Cassie (s. 2. huhtikuuta 1984 George, Cape Province, Etelä-Afrikka) on uusiseelantilainen näyttelijä. Hänen tunnetuin roolinsa oli Klaani-televisiosarjassa Ebony-niminen tyttö, joka oli mukana sarjassa tuotantokausina 1999–2003.
Cassie on naimisissa rugbypelaaja Brendan Wyattin kanssa, ja heillä on yhteinen lapsi (s. 2006).
Merwin Coad

Merwin Coad vuonna 1961.
Merwin Coad (s. 28. syyskuuta 1924 Cawker City, Kansas) on yhdysvaltalainen demokraattisen puolueen poliitikko. Hän syntyi Kansasissa, mutta muutti lapsena vanhempineen Nebraskaan.
Coad sai vuonna 1945 vihkimyksensä Disciples of Christ -kirkon papiksi.
Coad istui liittovaltion edustajainhuoneessa vuosina 1957–1963. Hän ei ollut ehdolla uudelle kaudelle vuonna 1962.
Montazzoli

| Montazzoli |
| --- | --- |

Valtio:   Italia
Alue:  Abruzzo
Maakunta:  Chieti
Hallinto:  
 – Hallinnon tyyppi:  Kunta
 – Pormestari:  Felice Novello
Pinta-ala:  
 – Kokonaispinta-ala:  39,46 km²
Väkiluku (31.12.2017):  930
 – Väestötiheys:  24 as./km²
Postinumero:  66030
Infobox OKVirheellinen NIMI-arvo: 
Montazzoli on Keski-Italiassa, Abruzzon hallinnollisella alueella Chietin maakunnassa sijaitseva kunta. Kunnassa asui 930 ihmistä vuonna 2017. Vuoden 2011 väestönlaskennan mukaan kunnassa oli 1 032 asukasta.
Metsurin tarina

| Metsurin tarina |
| --- | --- |
 Elokuvan juliste.
Ohjaaja:  Mikko Myllylahti
Käsikirjoittaja:  Mikko Myllylahti
Tuottaja:  Emilia Haukka Jussi Rantamäki Jamila Wenske Melanie Blocksdorf Peter Hyldahl Koji Nelissen Derk-Jan Warrink
Säveltäjä:  Jonas Struck
Kuvaaja:  Arsen Sarkisiants
Leikkaaja:  Jussi Rautaniemi
Pääosat:  Jarkko Lahti Hannu-Pekka Björkman Iivo Tuuri Marc Gassot Ulla Tapaninen Katja Küttner
Valmistustiedot
Valmistusmaa:  Suomi Alankomaat Tanska Saksa
Tuotantoyhtiö:  Elokuvayhtiö Aamu Achtung Panda! Beofilm Keplerfilm
Levittäjä:  B-Plan Distribution
Ensi-ilta:  2022 (Cannesin elokuvajuhlat) 7. lokakuuta 2022 (Suomi)
Alkuperäiskieli:  suomi
Aiheesta muualla
IMDb 
Elonet
Infobox OKNimi-testi OK: 
Metsurin tarina on Mikko Myllylahden ohjaama ja käsikirjoittama suomalais-hollantilais-tanskalais-saksalaisena yhteistuotantona tehty draamaelokuva, joka sai ensi-iltansa vuoden 2022 Cannesin elokuvajuhlien Kriitikoiden viikolla. Se sai Suomen ensi-iltansa Rakkautta & Anarkiaa -festivaalilla syyskuussa ja tuli valtakunnalliseen elokuvateatterilevitykseen 7. lokakuuta.
Elokuva on Myllylahden esikoiselokuva ja se kertoo Pepe-nimisestä metsurista, joka kohtaa elämässään useita menetyksiä ja vastoinkäymisiä, mutta suhtautuu niihin tyynesti.
Elokuva voitti Kriitikoiden viikon levityspalkinnon (Prix Fondation Gan à la Diffusion), jolla tuetaan elokuvan esittämistä ranskalaisissa teattereissa 20 000 euron summalla.
Jorma Kaulanen ja Peter Albrechtse palkittiin elokuvasta parhaan äänisuunnittelun Jussilla 2023.
Näyttelijät

| 0 | 1 | 2 |
| --- | --- | --- |
|  Jarkko Lahti  | … |  Pepe   |
|  Iivo Tuuri  | … |  Pikku-Tuomas   |
|  Hannu-Pekka Björkman  | … |  Tuomas   |
|  Ulla Tapaninen  | … |  Irmeli   |
|  Marc Gassot  | … |  Jaakko   |
|  Katja Küttner  | … |  Kaisa   |
|  Armi Toivanen  | … |  Maija   |
|  Matti Onnismaa  | … |  Ostaja   |
|  Wanda Dubiel  | … |  Maanomistaja   |
|  Tomi Alatalo  | … |  Pauli   |
|  Omar Abdi  | … |  Aimo   |
|  Cris af Enehielm  | … |  Helinä   |
|  Lauri Maijala  | … |  Parturi   |
|  Ellen Herler  | … |  Aliisa   |
|  Maini Korkala  | … |  Kerttu   |
|  Sakari Siikaluoma  | … |  Kaivoksen esimies   |
|  Kaarlo Mursu  | … |  Sahan esimies   |
|  Tanja Heinänen  | … |  Nainen puvussa   |
|  Vincent Willestrand  | … |  Mies puvussa   |
|  Pirjo-Riitta Forsström  | … |  Vanha nainen sairaalassa   |
|  Aarne Kehänen  | … |  Ruumisauton kuljettaja   |
|  Kimmo Tuulenkari  | … |  Palopäällikkö   |
|  Aki Rumbin  | … |  Pomo   |
Arvosteluja

Juho Typpö, Helsingin Sanomat:
Niko Ikonen, Episodi:
Pauliina Savola, Film-o-Holic:
Jussi Virratvuori, Karjalainen:
Päivi Valotie, Turun Sanomat:
Antti Selkokari, Kulttuuritoimitus: